**Studienævn for Psykologi**

**Professionsprogrambeskrivelse**

**jf. studieordningen for Kandidatuddannelsen i Psykologi på AAU, §17**

Dato: 19-02-2021

|  |
| --- |
| **Hovedprogram: Klinikkerne for Udviklings- og Rehabiliteringspsykologi (Clinics for Developmental and Rehabilitation Psychology) (KUR)** |
| **Hovedansvarlige:** *Kristine Jensen de López, Hanne B. S. Knudsen, Tia Hansen & Chalotte Glintborg* |
| **Formål** |
| Klinikkerne for udviklings- og rehabiliteringspsykologi (KUR) er forankret i videns- og forskningsgruppen Center for Developmental & Applied Psychological Science (CeDAPS).  Klinikkerne har fokus på almen og atypisk udvikling, handicap og rehabilitering hos børn, unge og voksne. Endvidere fokuseres på overordnede områder 1) sprogets og kommunikationens betydning for udvikling og trivsel hos primært børn og unge og på psykiske konsekvenser af handicap (fysisk eller psykisk sygdom) i et livslangt perspektiv, og 2) hvordan man med en målrettet psykologisk intervention kan modvirke og forebygge psykiske problemer. Formålet er overordnet at fremme livskvalitet og modvirke marginalisering på trods af sygdom eller vanskelige livsbetingelser. |
| **Beskrivelse af semestrenes indhold og pensum, opbygning og aktiviteter** |
| Programmet omfatter tre semestre på kandidatuddannelsen. De tre semestre har egne læringsplaner og mål, som alle bidrager til at give de studerende en bred og faglig funderet indsigt i udviklings- og rehabiliteringspsykologi. På 7. semester introduceres de studerende gennem KUR forelæsninger og seminarer for grundlæggende teori og empiri inden for området. Denne undervisning er fælles for alle studerende på programmet. Parallelt hermed introduceres de studerende på de to underprogrammer Børnesprogsklinikken (BSPK) og Klinik for Handicap og Rehabiliteringspsykologi (KHARE) til det område, der knytter sig til den kommende praktik. På 8. semester vil studerende være i praktik på enten BSPK eller KHARE, og samtidig modtage undervisning på de relaterede underprogrammer. Foruden praktik på børnesprogklinikken eller i tilknytning til rehabilitering, er der mulighed for en praktik, der omfatter og er målrettet dyreassisteret terapi. Programmets 9. semester er et projektsemester, hvor de studerende alene eller i grupper skriver et projekt med inddragelse af empiri. I relation hertil vil der være undervisning og vejledning. |
| **Underprogram 1 Titel: Børnesprogklinikken (BSPK)** |
| **Hovedansvarlige: Kristine Jensen de López og Hanne B.S. Knudsen** |
| **Formål** |
| Formålet med Børnesprogklinikken (BSPK) er at give de studerende teoretisk og praktisk kendskab til børn, der opvokser med indlærings- eller kommunikative vanskeligheder. De studerende deltager i forskningsbaseret praksis i form af udredning og intervention af førskole- og skolebørn med kommunikative vanskeligheder (f.eks. Developmental Language Disorder, Autisme, ADHD, og indlæringsvanskeligheder). Herigennem bliver de studerende, blandt andet ved brug af dynamisk udredning, i stand til selvstændigt, og i samarbejde med barnets familie, at tilrettelægge, udføre og evaluere et forskningsbaseret udrednings- og interventionsforløb med et barn. På BSPK introduceres de studerende også til principper indenfor familie- og narrative terapi. Udover praktikområderne, som er nævnt i beskrivelserne af de to underprogrammer, er der også mulighed for at komme i forskningspraktik på KUR. |
| **Beskrivelse af semestrenes indhold og pensum, opbygning og aktiviteter** |
| På 7. semester finder undervisningen sted som workshops med en vekselvirkning mellem forelæsninger og seminarundervisning. Undervisningen fordeler sig over flere dage, hvor den enkelte workshop er organiseret omkring nogle bestemte temaer. Undervisningen er en kombination af forelæsninger fra underviserne med de studerendes oplæg om den tilknyttede litteratur, samt øvelser, cases, diskussioner i grupper og plenum.  På 8. semester fortsættes aktiviteter fra efteråret med, at de studerende fortsat fordyber sig teoretisk i interventionsformen Dynamisk Udredning ift. børn, der opvokser med sproglige eller/og kommunikative vanskeligheder, samt starter deres forløb med at have klienter (familier og børn) i deres interne praktik. Seminarerne er centreret omkring temaerne: identifikation af relevante anvendte, psykologiske aspekter af praktiske problemstillinger, udvælgelse og gennemførelse af psykologiske undersøgelser og intervention, refleksioner over valgte undersøgelses- og interventionsmetoders teoretiske og praktiske begrænsninger, samt forskning i evidensbaseret praksis.  9. semester er et projektmodul, hvor al litteratur er selvvalgt. Undervisningens hensigt er at facilitere, at hver studerende indenfor sit specifikke interesseområde integrerer tidligere erhvervet viden (VAP1, VAP2, praktik samt bacheloruddannelsen) med videnskabelige metoder og selvvalgt litteratur til et projekt, der gerne er vidensproducerende i sig selv, og gerne er et forarbejde til en empirisk undersøgelse i specialet. Foruden vejledning af de enkelte projekter består undervisningen af workshops med underviseroplæg samt seminarer. |
| **Underprogram 2 Titel:****Klinik for handicap og rehabiliteringspsykologi (KHARE) / ANZO** |
| **Hovedansvarlige: Tia Hansen og Chalotte Glintborg** |
| **Formål** |
| Formålet medKlinik for Handicap og Rehabiliteringspsykologi (KHARE) er at give de studerende kendskab til et specialområde inden for psykologien, som fokuserer på studiet og anvendelsen af psykologisk viden og kompetencer i relation til personer med et handicap (fysiske og psykiske lidelser) eller kroniske sygdomme samt deres nære pårørende. Formålet er at fremme sundhed, velvære og social deltagelse (inklusion) på trods af sygdom. Det sker ved hjælp af en helhedsorienteret psykologisk tilgang, der interventionsmæssigt især trækker på tredje generations kognitiv adfærdsterapi og narrative perspektiver på identitetsrekonstruktion. KHARE’s forløb indebærer individuelle klientforløb og facilitering af pårørendegrupper. |
| **Beskrivelse af semestrenes indhold og pensum, opbygning og aktiviteter** |
| På 7. semester finder undervisningen sted som workshops med en vekselvirkning mellem forelæsninger og seminarundervisning, og fordeler sig over flere dage, hvor den enkelte workshop er organiseret omkring nogle bestemte temaer. Denne undervisning er forbeholdt studerende, der skal i praktik i KHARE idet den orienteres mod teamdannelse og udvikling af forståelser, færdigheder og kompetencer, som skal anvendes i praktikken på 8. semester. Praktikken på KHARE inkluderer praktik indenfor hjerneskadeområdet, flygtninge og det socialpsykiatriske område. Endvidere rådes der over praktikpladser (klinisk og forskning) indenfor dyreassisteret intervention, for interesserede.  På 8. semester kombinerer KHARE-programmet en række intensive workshops med et klinisk forløb i praksis (eller forskningspraktik). Hver linjespecifik workshop består af fordybelse i en bestemt tilgang/interventionsform. Mindfulness workshoppen giver – foruden det faglige indhold – mulighed for at øve sig i en ”bæredygtig” forholdemåde til sig selv som person og psykolog. Der forventes også mulighed for at følge et kontinuert mindfulness-forløb guidet af studerende fra KHARE 9. semester. Endvidere vil der som optakt til klinikforløbet på 8. semester blive planlagt et eller flere besøg i praksis (praktikstederne), nogle måske allerede i løbet af 7. semester.  9. semester er et projektmodul, hvor al litteratur er selvvalgt. Målene fremgår af studieordningen. Undervisningens hensigt er at facilitere, at hver studerende indenfor sit specifikke interesseområde integrerer noget tidligere lært (VAP1, VAP2, praktik samt bacheloruddannelsen) med videnskabelige metoder og selvvalgt litteratur til et projekt, der gerne er vidensproducerende i sig selv, og gerne er et forarbejde til en empirisk undersøgelse i specialet. Foruden vejledning af de enkelte projekter består undervisningen af workshops med underviseroplæg samt seminarer. |